Kui hinnata ainult tehnilist täiuslikkust ja imagot, oleks 5. seeria BMW teistest finalistidest mitme mäe kõrguselt üle. Vast ainult Volvo S60 oleks BMW taustal pisutki nähtavaks jäänud. Uus 5. seeria (F10) on täpselt selline, nagu üht head BMWd ette võib kujutada. Selle eht-BMWlikkuse üks põhilisi kandetalasid on viimase pisiasjani läbimõeldud juhikoht. BMWga kohanemisel ei teki kunagi probleeme, juht tunneb end seal kui kodus. Aga… Ja neid agasid kogunes minu silmis päris mitu. Bangle'i-järgse ajastu disain on igav, et ontlikke pürjeleid mitte ära ehmatada. Suur osa imesäästlikult ja samas imejõuliselt töötavate mootorite aurust läheb vile peale, sest F10 on suur ja raske. Proovida olnud 520d muutis sõidusuunda üpris vastumeelselt, BMW sportlikust iseloomust polnud haisugi. Pigem on ta ideaalne sõiduk autobahnile, kus enamasti liigutakse suurel kiirusel ja enamasti sirgjoones.